ORDE do 30 de xullo de 2008 pola que se clasifica de interese social a Fundación Camiña Social.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 12/08/2008

Visto o expediente de clasificación da Fundación Camiña Social, con domicilio en Lugo.
Supostos de feito.
1. Antonio Campanón Sanjurjo, na súa condición de presidente da fundación, formulou solicitude de clasificación para os efectos da súa inscrición no Rexistro de Fundacións de Interese Galego.
2. A fundación foi constituída en escritura pública outorgada en Lugo o dezasete de xuño de dous mil oito, ante o notario Manuel Ignacio Castro-Gil Iglesias, co número de protocolo mil catrocentos nove, pola Asociación Camiña Social representada para este acto por Antonio Campanón Sanjurjo e José Ignacio Mariño Rojo.
3. A dotación inicial da fundación é de trinta mil euros, importe desembolsado integramente e depositado en entidade bancaria a nome da fundación.
4. Segundo consta no artigo seis dos seus estatutos son fins da fundación, os seguintes:
A protección da infancia, menores, inmigrantes e terceira idade, de acordo co previsto na lexislación autonómica, estatal e internacional aplicable.
A prevención no ámbito da drogadicción e a delincuencia xuvenil, de menores e mozos en xeral.
Emprender centros, servizos e programas destinados á atención, tratamento e reinserción de presos e ex-reclusos.
Desenvolver centros, programas e pisos tutelados, orientados a conseguir unha maior participación da muller na sociedade, así como para procurar a atención e reinserción de mulleres en dificultade social.
Promover a xestión e desenvolvemento de centros e programas destinados á atención e inserción lingüística e sociolaboral dos inmigrantes.
Promover a igualdade nos ámbitos social e laboral entre o home e a muller.
Promover a xestión e o desenvolvemento de centros e programas destinados á atención, tratamento, prevención e reinserción de drogodependentes e ex-toxicómanos.
Emprender servizos e actuacións de cooperación para o desenvolvemento e a solidariedade en países en vías de desenvolvemento, ou colaborar con organizacións dedicadas a estes servizos.
5. O padroado da fundación estará integrado por Antonio Campanón Sanjurjo como presidente, José Ignacio Mariño Rojo como vicepresidente, e por Emilia Rojo Cabana e Esther Sanjurjo Cortón como vogais.
6. A comisión integrada polos secretarios xerais de todas as consellerías eleva ao conselleiro de Presidencia, Administracións Públicas e Xustiza proposta de clasificación de interese social da Fundación Camiña Social, dado o seu obxecto e finalidade, polo que, véndose cumpridos os requisitos exixidos na Lei 12/2006, do 1 de decembro, de fundacións de interese galego, e segundo establece o artigo 32.1º e 2º do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, procede a súa clasificación como de interese social e a súa adscrición á Vicepresidencia da Igualdade e do Benestar da Xunta de Galicia.
Fundamentos de dereito.
1. O artigo 34 da Constitución española recoñece o dereito de fundación para fins de interese xeral de acordo coa lei, e o artigo 27.26º do Estatuto de autonomía para Galicia outórgalle competencia exclusiva sobre o réxime das fundacións de interese galego.
2. De acordo co disposto no artigo 32.2º.c) do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, corresponde a esta consellería a clasificación da fundación e a adscrición á consellería correspondente, que exercerá plenamente o protectorado sobre ela.
3. Á vista do que antecede, pódense considerar cumpridas as finalidades tanto legais como regulamentarias establecidas para o caso, de acordo coa proposta realizada pola Comisión de Secretarios Xerais na súa reunión do día vinte e nove de xullo de dous mil oito.
Vista a Constitución española de 1978, o Estatuto de autonomía de Galicia (Lei orgánica 1/1981, do 6 de abril); a Lei 12/2006, do 1 de decembro, de fundacións de interese galego, así como as demais normas de desenvolvemento e de xeral aplicación.
Na súa virtude,
DISPOÑO:
Clasificar de interese social a Fundación Camiña Social, adscribíndoa á Vicepresidencia da Igualdade e do Benestar da Xunta de Galicia, que exercerá plenamente o protectorado sobre ela.
Santiago de Compostela, 30 de xullo de 2008.
José Luis Méndez Romeu
Conselleiro de Presidencia, Administracións Públicas e Xustiza